CELEX: 32017D0370
Language: et
Date: 2017-03-01 00:00:00
Title: Komisjoni rakendusotsus (EL) 2017/370, 1. märts 2017, millega muudetakse rakendusotsust 2014/909/EL, pikendades Itaalias kehtivate teatavate väikese tarumardika vastaste kaitsemeetmete kohaldamisperioodi ja muutes nende meetmetega hõlmatud piirkondade loetelu (teatavaks tehtud numbri C(2017) 1321 all) (EMPs kohaldatav tekst )

3.3.2017   
            
            
               ET
            
            
               Euroopa Liidu Teataja
            
            
               L 56/213
            
         KOMISJONI RAKENDUSOTSUS (EL) 2017/370,
   1. märts 2017,
   millega muudetakse rakendusotsust 2014/909/EL, pikendades Itaalias kehtivate teatavate väikese tarumardika vastaste kaitsemeetmete kohaldamisperioodi ja muutes nende meetmetega hõlmatud piirkondade loetelu
   
      
         (teatavaks tehtud numbri C(2017) 1321 all)
      
   
   (Ainult itaaliakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   ning arvestades järgmist:
   
               (1)
            
            
               Komisjoni rakendusotsusega 2014/909/EL (3) on sätestatud teatavad kaitsemeetmed pärast seda, kui Itaalia teatas väikese tarumardika (Aethina tumida) esinemisest Calabria ja Sitsiilia maakonnas. Seda otsust kohaldatakse 31. märtsini 2017.
            
         
               (2)
            
            
               Itaalia teatas 18. jaanuaril 2017 komisjonile rakendusotsuse 2014/909/EL kohaste kontrollide ja epidemioloogiliste uuringute tulemustest ning asjaomastes Itaalia piirkondades väikese tarumardika esinemise aktiivse järelevalve käigus saadud tulemustest. Täpsemalt teatati, et pärast seda, kui 2014. aasta novembris tehti kindlaks üks eraldiseisev juhtum, mille põhjustasid Calabria maakonnast toodud tarud ja mis kiiresti avastati, ei ole Sitsiilia maakonnas saastejuhtumeid esinenud. Seepärast on Itaalia otsustanud Sitsiilias varem kehtestatud kaitsetsooni kõrvaldada, kuid säilitada järelevalvemeetmed nii endises kaitsetsoonis kui ka ülejäänud piirkonnas.
            
         
               (3)
            
            
               Maailma Loomatervishoiu Organisatsiooni (OIE) sätestatud rahvusvahelistes standardites on soovitatud, et enne, kui piirkonnale antakse taas haigusvaba staatus, tuleb teha haiguspuhangu järel viis iga-aastast uuringut. 2016. aasta lõpuks on Itaalia teinud Sitsiilias juba kaks iga-aastast uuringut, mille tulemused olid positiivsed. Itaalia on võtnud kohustuse jätkata uuringuid ning edastada komisjonile nende tulemused ja mistahes võimalikud epidemioloogilise olukorra muutused.
            
         
               (4)
            
            
               Komisjoni poolt Itaalias 13.–17. juunil 2016 läbiviidud teabekogumislähetuse asjakohase järelduse alusel võib kokkuvõttes öelda, et ainuke sisse toodud saaste juhtum Sitsiilias on tulemuslikult kõrvaldatud. Seal jätkuvalt toimuv järelevalve annab selles osas lisakindluse ja aitab muuta piirkonna aja jooksul rahvusvaheliselt tunnustatud haigusvabaks piirkonnaks.
            
         
               (5)
            
            
               Samas on Calabria maakonnas 2014. aastast alates avastatud uusi saastejuhtumeid, täpsemalt avastati 2016. aastal 41 saastejuhtumit.
            
         
               (6)
            
            
               Seega tuleks jätta Sitsiilia välja loetelust, kus on esitatud rakendusotsuse 2014/909/EL kohaste kaitsemeetmetega hõlmatud piirkonnad. Samas aga on Calabria maakonna puhul vaja kõnealuses otsuses sätestatud kaitsemeetmete kohaldamist pikendada.
            
         
               (7)
            
            
               Meetmete kohaldamisaeg ja kehtivad meetmed tuleks läbi vaadata niipea, kui asjaomaste Itaalia piirkondade epidemioloogilise olukorra kohta on saadud uut teavet.
            
         
               (8)
            
            
               Rakendusotsust 2014/909/EL tuleks vastavalt muuta.
            
         
               (9)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2014/909/EL artikkel 4 asendatakse järgmisega:
   
      „Artikkel 4
      Käesolevat otsust kohaldatakse 31. märtsini 2019.“
   
   Artikkel 2
   Rida „Sitsiilia maakond: kogu maakond“ jäetakse rakendusotsuse 2014/909/EL lisas esitatud tabelist välja.
   Artikkel 3
   Käesolev otsus on adresseeritud Itaalia Vabariigile.
   
      Brüssel, 1. märts 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Komisjoni 12. detsembri 2014. aasta rakendusotsus 2014/909/EL, mis käsitleb teatavaid kaitsemeetmeid seoses väikese tarumardika esinemise kinnitatud juhtumitega Itaalias (ELT L 359, 16.12.2014, lk 161).